《洪氏园》
清代·吴任臣

秋宪当年赋《遂初》，槿篱茅屋树枝疏。一溪香雪长携屐，满院萝阴正读书。

乍可山如人影澹，无妨月照夜台虚。荒烟此日迷花坞，十笏模糊指旧庐。

作者简介：（?—1689）清浙江仁和人，字志伊，一字尔器，初字征鸣，号托园。康熙十八年应博学鸿儒科，列二等，授检讨，充纂修《明史》官。与李因笃、毛奇龄等为友。顾炎武亦服其“博闻强记”。有《十国春秋》、《周礼大义补》、《山经广注》、《托园诗文集》等。